Leif Mikkelsen (LA), 2012-12-13:
Det her er et godt forslag, som ministeren jo så traditionen tro desværre har afvist, og dermed har han gjort sig til talsmand for det, der efter min bedste overbevisning er en dårlig sag, nemlig et synspunkt om, at man ikke vil forfølge alle muligheder for at højne trafiksikkerheden.
For det her er en af de muligheder, der bliver peget på.
Og det er et alvorligt område.
Jeg tror, at vi alle kan se de her forfærdelige overskrifter for os, som vi stort set ser hver eneste år, om, at et antal unge mennesker i bil kommer ud for et alvorligt færdselsuheld.
Der må vi alle tænke på, hvordan vi kan modvirke det, hvordan vi kan forhindre det, hvordan vi kan få færre af de uheld og dermed måske tage et nyt kvantespring, hvad angår nedgangen i antallet af trafikdrab i Danmark, hvor der er en positiv udvikling i øjeblikket.
Jeg mener, at man bør forsøge sig med alle muligheder.
Her peger oppositionen endda på en forsøgsordning, hvor man kan bruge en periode til at se, om det overhovedet virker, og gør det ikke det, er det klart, at det stadig væk er en forsøgsordning.
Og hvis ikke det duer, skal det selvfølgelig ikke være permanent.
Derfor synes jeg, at vi savner bedre begrundelser end dem, der er tradition for herinde.
Når der kommer beslutningsforslag, er det udelukket, at de regeringsbærende partier vil stemme for.
Jeg vil så godt kvittere for, at en række af ordførerne har været meget imødekommende over for at formulere noget fælles i en beretning om det her beslutningsforslag, som måske endda kunne føre til en påvirkning af også ministeren – man ved jo aldrig – så man i det, som ministeren også, skal det siges, har nævnt at man arbejder med i ministeriet, kunne komme frem til noget lignende.
Jeg vil sige til ministeren, at der vil være fuld opbakning fra Folketinget til at tilslutte sig et sådant forslag fra ministeren, hvis der nu skulle ske det gode, at ministeren syntes, at forslaget var så godt, at han ville gøre det til regeringsforslag.
Så er det normalt meget nemmere at få igennem Folketinget, så det kunne godt være, at det var en god idé, og det ville jeg hilse med tilfredshed.
Vi skal kun rose ministeren, hvis det sker, kan jeg love allerede nu.
Så jeg vil bare sige, at det her område er vitalt.
Når vi ser på hele udviklingen, som Færdselssikkerhedskommissionen har arbejdet med at analysere, og som er gunstig i Danmark, så skal vi forfølge de områder, og det er tydeligt, at unge mennesker desværre spiller en alvorlig rolle med hensyn til at bremse den positive udvikling.
Når vi så har forsøgsordninger fra andre lande, der indikerer, at der er landvindinger at hente her, så er det, at man må undres, hvis ikke Folketinget kan finde sammen om det, i lyset af at det også er det her Folketing, der har ansvaret for samfundsøkonomien.
For når vi ser bort fra de menneskelige tragedier, kender vi også godt de følgeomkostninger, der er af alvorlige ulykker, og de er ikke engang nævnt her.
Her taler vi kun om dødsulykker.
Så der er også økonomi i det her, men jeg vil pege på, at jeg synes, at de menneskelige aspekter er langt de vigtigste.
Så vi står her med et godt forslag, og jeg håber, at sagen vil blive forfulgt i det videre udvalgsarbejde og måske også af ministeren.
Det kunne være, at det slet ikke var så ringe endda, og det kunne være, at ministeren en dag ville gøre sig til talsmand for det.